Carmen Dan anunță că Poliția va face plângeri penale pentru protestatarii anti-PSD din Iași și Galați care ar fi comis presupuse infracțiuni, deși nu există nici o probă publică în acest sens. Dragnea îi acuzase cu o zi înainte că au acționat precum naziștii

Ministrul de Interne Carmen Dan a anunțat marți că poliția și jandarmeria analizează imaginile de la protestele anti-PSD de la mitingurile social – democraților de la Iași și Galați pentru că aceștia ar fi trecut ”în planul penal”.

Carmen Dan a făcut anunțul la doar o zi după ce Liviu Dragnea i-a acuzat pe manifestanții anti-PSD de violențe, deși nu există nici o imagine și nici o plângere care să ateste violențe ale manifestanților anti-PSD de la Iași și Galați. Dimpotrivă, o jurnalistă din Iași a declarat la acel moment că a fost agresată de manifestanții PSD-iști.

„În acest moment, structurile de poliţie şi structurile de jandarmerie, cele care au intervenit, fac o evaluare serioasă, vizualizează imagini şi identifică persoane pentru a putea face ceea ce dispune inclusiv codul penal. Vor face demersul legal de a se sesiza din oficiu, de a sesiza parchetul competent deoarece cred că este evident pentru toată lumea că au depăşit planul contravenţional şi au trecut în cel penal”, a spus Carmen Dan marți, la Oradea.

Carmen Dan a mai spus că această campanie electorală are o particularitate agresivă, subliniind faptul că „din anii ’90 nu au mai fost cazuri în care să întâlnim manifestaţii şi contramanifestaţii în acelaşi loc”.

„Asistăm la acutizarea unor atitudini agresive şi faptul acesta ne determină şi pe noi să tratăm cu toată exigenţa aceste abordări şi vreau să anunţ că vom fi foarte hotărâţi să sesizăm orice încălcare a legii de fiecare dată când vom constata că am depăşit acest plan al exprimării într-un mod civilizat, autorizat şi legal. Am solicitat rigoare în aplicarea legii, transparenţă şi exigenţă tuturor structurilor din minister care au competenţe în planul ordinii publice”, a spus, într-o conferinţă de presă, Carmen Dan.

Potrivit acesteia, nuclee de activişti încearcă să împiedice simpatizanţii PSD, cum s-a întâmplat şi la Galaţi şi la Iaşi, ca să desfăşoare activităţi de campanie, transmite Agerpres.

”Mă uitam la aceste violențe și încercam să mă gândesc dacă este vreo diferență – și nu am găsit niciuna – în modul în care se comportau Cămășile Negre în anii ’30 în Germania nazistă: să nu ai o opinie, să îi bați, să-i sperii. Noi mergem în continuare cu ceea ce ne-am asumat prin programul de guvernare. Inclusiv cei care sunt atât de violenți și care au bătut oameni la Iași. Nu au apărut aceste imagini: oameni în vârstă puși jos și cărora le-au dat cu picioarele în burtă. Niște tineri cu ochii injectați. Bine, niște tineri de la USR”, a declarat Liviu Dragnea luni la Antena 3.

Foto: InquamPhotos / Octav Ganea